Žiak, Miroslav, poslanec NR SR (2020-07-15):
Vlastne preto som si po prečítaní návrhov urobil to, na čo ste vlastne vy asi zabudli, spýtať sa žien. Ide o ich telo, o ich psychiku a o ich rozhodnutie, nie o vaše, vám totižto nikto nič neberie a nikto nič neprikazuje. V dôvodovej správe nie sú riadne medicínske argumenty podporujúce váš návrh zákona. Z čoho teda vychádzate? Len ste si nejakým čudným spôsobom domysleli, že vy môžete rozhodovať a prikazovať iným niečo, do čoho vás v podstate nie je vôbec nič. V ideálnom prípade sú na takéto rozhodnutie dvaja, ale, bohužiaľ, nežijeme v ideálnom svete. Ak v ňom žijete vy, tak vám, samozrejme, gratulujem, avšak nás nedokonalých a nepožehnaných, nechajte na pokoji. Z týchto dvoch predkladaných návrhov mi vychádza len to, že ich podstatou je vytvoriť zásadné prekážky v prístupe žien k bezpečným interrupciám a obmedziť ich ľudské práva. Dokonca sú v rozpore s platnými medzinárodnými zmluvami, ktoré sú nadradené vnútroštátnemu právu republiky, a parlament by týmito návrhmi ohrozil právo žien na zdravie, súkromie, informácie, ochranu pred neľudským zaobchádzaním, právo na nediskrimináciu a rovnosť. Prečítal som si vaše návrhy zákonov a bližšie sa na nich pozrel. Dokonca som sa o nich rozprával aj so ženami, ktoré mi bližšie vysvetlili a opísali niektoré ich fyziologické procesy. To je, bohužiaľ, to, na čo ste vy zabudli. Zákaz umelého prerušenia tehotenstva z dielne strany ĽSNS obmedzuje prístup k legálnym interrupciám. Počet interrupcií významne neznižuje, naopak, vedie k zvýšenému počtu žien, ktoré vyhľadajú nelegálnu interrupciu, a k interrupciám vykonaných v nebezpečných podmienkach. Dôsledkom môže byť vážne poškodenie zdravia ženy, ale aj smrť, čiže tým absolútne nič nevyriešite, narobíte omnoho viacej škody ako úžitku. Predložený návrh o skrátení lehoty na vykonanie interrupcií z 12 týždňov na 8 týždňov je iba pokusom o obmedzenie práva žien na včasnú a bezpečnú interrupciu. Páni, mne je jasné, že tým, že nie ste ženy, neviete si ani len predstaviť, ako môže fungovať menštruatný, menštruačný cyklus u žien, ale poviem vám niečo, čo vám v škole asi nevraveli. Veľa žien má dlhší alebo nepravidelný cyklus, ktoré... kvôli ktorému môžu na tehotenstvo prísť ešte neskôr než pri zdravom cykle. Omeškanie menštruácie bežne spôsobuje užívanie niektorých liekov, ale obyčajný stres či choroba. Do ôsmeho týždňa tehotenstva sa teda mnohé ženy nemusia ani dozvedieť, že sú tehotné. Ale je mi jasné, že vaša neznalosť zmieňovanej problematiky a presvedčenia je väčšia ako vaša snaha o ochranu života a zdravia žien. Dámy a páni, navrhované úpravy neprinášajú potrebné systémové zmeny v sociálnych, zdravotných či v rodinných politikách ani v politikách rodovej rovnosti. Nezameriavajú sa na odstraňovanie diskriminácie žien či násilia páchaného na ženách, nepodporuje zaved... nepodporujú zavedenie sexuálnej výchovy či bezplatnej antikoncepcie, nenavrhujú také opatrenia, ktoré sú pre znižovanie počtu interrupcií najúčinnejšie, preto vytvorme podmienky na to, aby ženy mali skutočnú možnosť voľby, ako budú zaobchádzať so svojím telom. Nechajme ich rozhodnúť sa, snažme sa odstrániť nerovnosť a diskrimináciu žien a nahradiť ich pochopením a rešpektom voči tomuto pohlaviu. Ponúknime nástroje, ako sú antikoncepcia hradená zo zdravotného poistenia dostupná pre všetky ženy, dostatok miest v škôlkach či jasliach, kvalitná a odborná sexuálna výchova, ktorá naučí mladých ľudí zodpovedne pristupovať k sexuálnemu a reprodukčnému zdraviu, systematický prístup k riešeniu násilia páchaného na ženách, kvalitná gynekologická starostlivosť, dôstojné podmienky pre ženy pri pôrodoch a dostupné bývanie pre všetkých. Choďte medzi svojich voličov a hovorte im, že ženy sú nežné stvorenia, bez ktorých sme stratení. Že na ne nesmú byť hrubí, ale mali by ich podporovať, lebo, povedzme si rovno, potrebujeme ich. Ďakujem veľmi pekne za vašu pozornosť.